Document ID: 32014R0317

KOMISIJOS REGLAMENTAS (ES) Nr. 317/2014
2014 m. kovo 27 d.
kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (CMR medžiagos)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 68 straipsnio 2 dalį,
kadangi:
(1)
Reglamento (EB) Nr. 1907/2006 XVII priedo 28-30 įrašais draudžiama parduoti plačiajai visuomenei medžiagas, kurios klasifikuojamos kaip kancerogeninės, mutageninės ar toksiškos reprodukcijai (CMR) 1A ar 1B kategorijų medžiagos, ar mišinius, kurių sudėtyje šių medžiagų koncentracija viršija nurodytas ribines vertes. Susijusios medžiagos išvardytos XVII priedo 1-6 priedėliuose;
(2)
Europos Parlamento ir Tarybos reglamentas (EB) Nr. 1272/2008 (2), buvo iš dalies pakeistas Komisijos reglamentais (ES) Nr. 618/2012 (3) ir (ES) Nr. 944/2003 (4), siekiant atnaujinti suderintą CMR medžiagų klasifikaciją arba įtraukti naują suderintą klasifikaciją;
(3)
Reglamentu (ES) Nr. 618/2012 nustatyta nauja šių medžiagų suderinta klasifikacija: indžio fosfidas klasifikuojama kaip kancerogeninė 1B kategorijos cheminė medžiaga, triksililfosfatas ir 4-tert-butilbenzenkarboksirūgštis klasifikuojamos kaip toksiškos reprodukcijai 1B kategorijos cheminės medžiagos;
(4)
Reglamentu (ES) Nr. 944/2013 nustatyta nauja šių medžiagų suderinta klasifikacija: [pikis, akmens anglių deguto, aukštos temperatūros] klasifikuojama kaip kancerogeninė 1A kategorijos cheminė medžiaga; galio arsenidas klasifikuojama kaip kancerogeninė 1B kategorijos cheminė medžiaga; [pikis, akmens anglių deguto, aukštos temperatūros] klasifikuojamos kaip mutageninės 1B kategorijos cheminės medžiagos; [pikis, akmens anglių deguto, aukštos temperatūros], epoksikonazolis (ISO), nitrobenzenas, diheksilftalatas, N-etil-2-pirolidonas, amonio pentadekafluorooktanoatas, perfluoroktano rūgštis ir 2-etilheksil-10-etil-4,4-dioktil-7-okso-8-oksa-3,5-ditia-4-stanatetradekanoatas klasifikuojamos kaip toksiškos reprodukcijai 1B kategorijos cheminės medžiagos;
(5)
kadangi veiklos vykdytojai gali anksčiau taikyti Reglamento (EB) Nr. 1272/2008 VI priedo 3 dalyje nustatytas suderintas klasifikacijas, jiems turėtų būti suteikta galimybė savanoriškai anksčiau taikyti to šio reglamento nuostatas;
(6)
turėtų būti atitinkamai iš dalies pakeisti Reglamento (EB) Nr. 1907/2006 XVII priedo 1-6 priedėliai;
(7)
šiame reglamente numatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1907/2006 XVII priedas iš dalies keičiamas pagal šio reglamento I, II ir III priedus.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šio reglamento I priedas taikomas nuo 2014 m. balandžio 1 d.
Šio reglamento II priedas taikomas nuo 2015 m. sausio 1 d.
Šio reglamento III priedas taikomas nuo 2016 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 27 d.

Labels: 3
0
1
20